Agri SA: ‘Landbousektor moet ook prioriteit wees met inentings’  (Argieffoto: GCIS) Agri SA het ’n beroep op die regering gedoen om die landbousektor se pleidooi te oorweeg om geprioritiseer te word met die toediening van die Covid-19-entstof. “Die nasionale regering, wat verantwoordelik is vir die uitrol van die entstofprogram, het gesondheidswerkers, persone bo die ouderdom van 60, en meer onlangs onderwyspersoneel, geprioritiseer vir inenting, sonder om noodsaaklike werkers soos dié in die landbousektor in ag te neem,” sê Christo van der Rheede, uitvoerende direkteur van Agri SA. Hy het daarop gewys dat Suid-Afrika, veral sekere provinsies soos Gauteng, die Vrystaat en ander, tans steier onder die derde vlaag Covid-19-infeksies en dat die infeksiekoers oral in Suid-Afrika teen ’n kommerwekkende tempo toegeneem het, veral nou in die wintermaande. Volgens Statistieke Suid-Afrika staan die land se bevolking tans op 59,62 miljoen. “Dit is die landbousektor se verantwoordelikheid om genoeg voedsel te produseer ten einde nasionale voedselsekerheid te handhaaf,” het Andrea Campher, Agri SA se risiko- en rampbestuurder, gesê. “Die sektor het verlede jaar uitnemend daarin geslaag, en sal dit weer doen, aangesien ’n rekordoes vanjaar verwag word.” Boere en plaaswerkers, wat hoofsaaklik in landelike gebiede woon en meer kwesbaar vir die derde vlaag Covid-19-infeksies is, is verantwoordelik vir voedselproduksie ongeag hierdie blootstelling, sê Van der Rheede. “Aangesien hulle ’n kritieke rol in voedselsekerheid speel, doen Agri SA ’n beroep op die regering om hierdie sektor ook ingevolge die nasionale ontplooiing van die entstof te prioritiseer.” Aandag moet ook gegee word aan die gebrek aan en swak toestand van infrastruktuur wat die uitrol van die entstof in hierdie gebiede kan kniehalter. “Agri SA is bekommerd dat, indien noodsaaklike werkers soos boere en plaaswerkers nie deur die regering geprioritiseer word nie, dit ’n nadelige uitwerking kan hê op die uitsonderlike bydrae van die sektor in terme van werkskepping, buitelandse valuta-verdienste en voedselsekerheid vir die land as geheel,” het Campher verder verduidelik. Agri SA het boere en plaaswerkers ouer as 60 aangemoedig om vir die entstof te registreer, ten einde lewensverlies as gevolg van die pandemie te verhoed.